Alkupään rata kulkee näkyvissä.
Jungfraujochin aseman rakennelmia.
**Jungfraubahn** (lyhenne **JB**) on sveitsiläinen rautatieyhtiö, joka toimii Keski-Sveitsissä Bernin Alpeilla. Yhtiön kotipaikka on Interlaken. JB:n omistaa pörssinoteerattu liikenneyhtiö Jungfraubahn Holding AG.

Historiaa
---------

Jungfraubahnin rata Kleine Scheideggistä Jungfraujochille rakennettiin vaikeissa olosuhteissa lähes 20 vuoden ajan. Rata otettiin käyttöön useassa vaiheessa vuosina 1898–1912:

| Osuus | Korkeusero, m | Pituus, km | Käyttöönotto |
| --- | --- | --- | --- |
| Kleine Scheidegg – Eigergletscher | 259 | 2,0 | 19.9.1898 |
| Eigergletscher – Rotstock | 180 | 0,8 | 2.8.1899 |
| Rotstock – Eigerwand | 364 | 1,5 | 28.6.1903 |
| Eigerwand – Eismeer | 294 | 1,4 | 25.7.1905 |
| Eismeer – Jungfraujoch | 296 | 3,6 | 1.8.1912 |
| **Kleine Scheidegg – Jungfraujoch** | **1 393** | **9,3** | **1898–1912** |

Alun perin Jungfraubahn aloitti toimintansa vuonna 1894. Nykyinen Jungfraubahn AG on aloittanut yritysjärjestelyjen seurauksena 30.6.1994.

Toiminta
--------

Jungfraubahn omistaa Jungfraujochin radan lisäksi junakalustoa henkilö- ja tavaraliikennettä varten, asema-, ravintola- ja myymälätiloja sekä 12 megawatin vesivoimalaitoksen Lütschentalissa, Schwarze Lütschine -joessa. Yhtiön liikevaihto oli vuonna 2014 77 milj. Sfr. Liikevaihdosta 54 milj. Sfr kertyi matkalipputuloista, 15 milj. Sfr sähköenergian myynnistä. Yhtiön liikevoitto oli 24 milj. Sfr eli 31 % liikevaihdosta. Henkilöstön määrä oli 136.

Rataverkko
----------

Jungfraubahnin sähköjärjestelmä on 3-vaiheinen, mikä näkyy kahtena ajojohtimena.
Jungfraubahnin rataverkon pituus on 9,3 kilometriä, josta tunnelia on 7,6 km. Rataverkko on kapearaiteinen (1 000 mm) ja varustettu koko matkaltaan hammasrattain.

Rata on ollut alusta alkaen sähköistetty. Aluksi käyttöjännite oli kolmivaiheinen 650 V 40 Hz. Vuonna 1960 jännite muutettiin 1 125 voltiksi ja taajuus yleisen sähköverkon mukaiseksi 50 hertsiksi. Jungfraubahnin rata on Gornergratbahnin ohella toinen kolmivaiheisella sähkönsyötöllä toimivista rautateista Sveitsissä. Vaihejohtimista kaksi on ajolankoja. Kolmas vaihe on maan potentiaalissa ja "johtimina" toimivat käytännössä kiskot.

Yhtiön rata ei liity teknisesti muihin rautateihin, mutta Kleine Scheideggissä on vaihtoyhteys Wengernalpbahnin juniin, sekä Grindelwaldin että Lauterbrunnenin suuntaan.

Junaliikenne
------------

Junaliikenne Jungfraujochille on ympärivuotista. Junia kulkee kesäkaudella (huhtikuulta lokakuulle) kaksi tunnissa, talvikaudella tunneittain. Matka vuorelle kestää 52 minuuttia, alaspäin muutaman minuutin vähemmän.

Solassa kävi vuonna 2014 noin 866 000 matkailijaa. Vuonna 2015 rikkoutui miljoonan matkustajan raja, kun vuorelle matkusti 1 007 000 kävijää.

Lähteet
-------

* Wägli, Hans G.: *Schienennetz Schweiz. Réseau ferré suisse*. Strecken, Brücken, Tunnels. Ein technisch-historischer Atlas. Atlas technique et historique. Toutes les lignes, les ponts, les tunnels. Zürich: AS Verlag & Buchkonzept AG, 2010. ISBN 978-3-909111-74-9. (saksaksi), (ranskaksi)
* Schweers, Hans; Wall, Henning; et al.: *Eisenbahnatlas Schweiz*. Sveitsin rautatiekartasto, s. 33, 82. Köln, Saksa: Verlag Schweers + Wall GmbH, 2012. ISBN 978-3-89494-130-7. (saksaksi), (ranskaksi), (italiaksi), (englanniksi)
* Die Jungfraubahn - ein Pionierwerk (JB:n esittely) *JB:n web-sivut*.  20.3.2013. Interlaken:  Jungfraubahnen Management AG.  Arkistoitu 13.2.2014. Viitattu 16.2.2014. (saksaksi), (englanniksi), (ranskaksi), (espanjaksi), (kiinaksi)
* 

### Viitteet

1. ↑  Jungfraubahn Holding AG - Geschäftsbericht 2014 (pdf) (JB emoyhtiön vuosikertomuksessa vuodelta 2014, sivut 24–25) *Jungfraubahnen Holding AG, Geschäftsbericht 2014*.  Arkistoitu 28.3.2016. Viitattu 24.1.2016. (saksaksi)
2. ↑  Offizielles Kursbuch *Aikataulut 311 ja 312*.  Aikataulu 15.12.2013-13.12.2014. Ittigen, Bern, Sveitsi:  Bundesamt für Verkehr (Sveitsin liikenneministeriö).  Arkistoitu 10.1.2011. Viitattu 16.2.2014. (saksaksi), (ranskaksi), (italiaksi), (retoromaaniksi), (englanniksi)
3. ↑  Erstmals über eine Million Besucher auf dem Jungfraujoch (Uutinen Jungfraubahn Management AG:n sivulla) *jungfrau.ch*.  Aikataulu 7.1.2016.  Arkistoitu 30.1.2016. Viitattu 24.1.2016. (saksaksi)

Aiheesta muualla
----------------

* Kuvia tai muita tiedostoja aiheesta **Jungfraubahn** Wikimedia Commonsissa